GULF แรงไม่หยุดฉุดไม่อยู่! เดินหน้าพุ่งชนเป้า 80 บ. ตอกย้ำกำไรโตเด่นทุกไตรมาส
GULF แรงไม่หยุดฉุดไม่อยู่! เดินหน้าพุ่งชนเป้า 80 บ. ตอกย้ำกำไรโตเด่นทุกไตรมาส ล่าสุด ณ เวลา 15.57 น. ราคาอยู่ที่ 75.25 บาท เพิ่มขึ้น 5.25 บาท หรือคิดเป็น 7.50% สูงสุดที่ระดับ 76 บาท ต่ำสุดที่ระดับ 69.50 บาท ด้วยมูลค่าการซื้อขาย 1.87 พันล้านบาท
12 ม.ค. 2561

ผู้สื่อข่าวรายงานว่า ราคาหุ้นบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 15.57 น. ราคาอยู่ที่ 75.25 บาท เพิ่มขึ้น 5.25 บาท หรือคิดเป็น 7.50% สูงสุดที่ระดับ 76 บาท ต่ำสุดที่ระดับ 69.50 บาท ด้วยมูลค่าการซื้อขาย 1.87 พันล้านบาท ทั้งนี้ ราคาหุ้น GULF ปรับตัวขึ้นแรงต่อเนื่องเป็นวันที่ 3 หลังจากราคาปิดที่ระดับ 68 บาท เมื่อวันที่ 9 ม.ค. 61

โดยก่อนหน้านี้ บล.บัวหลวง ประเมินว่า ราคาหุ้น GULF ยังสามารถวิ่งขึ้นต่อได้อีก ขณะที่มูลค่าหุ้น ณ ปัจจุบันชี้ถึงอัตราส่วนราคาหุ้นต่อกำไรสุทธิของกลุ่ม (PEG) ที่ต่ำที่สุดในกลุ่มโรงไฟฟ้าอื่นๆ จึงเริ่มต้นคำแนะนำ “ซื้อ” หุ้น GULF ในราคาเป้าหมายสิ้นปี 2561 ที่ 80 บาทต่อหุ้น
อีกทั้ง นายรัฐพล ชื่นสมจิตต์ รองกรรมการผู้จัดการใหญ่  GULF เปิดเผยว่า บริษัทตั้งเป้าหมายจะมีขนาดกำลังการผลิตไฟฟ้าเพิ่มเป็น 11,125 เมกะวัตต์ ภายในปี 2567 จากปี 2560 ที่มีกำลังการผลิตและการดำเนินการจ่ายไฟฟ้าเข้าระบบเชิงพาณิชย์ (COD) แล้วจำนวน 4,772 เมกะวัตต์
โดยในปี 2561 จะมีการเปิดอีก 4 โรง รวมกำลังการผลิตประมาณ 510 เมกะวัตต์ (MW) หรือไตรมาสละ 1 โรง และในปี 2562 จะมีการเปิดอีก 4 โรง รวมกำลังการผลิต 510 เมกะวัตต์ จะทำให้ในปี 2561-2562 มีกำลังการผลิตเพิ่มขึ้นกว่า 1,000 เมกะวัตต์ ซึ่งทั้ง 8 โครงการน่าจะเป็นกำลังการผลิตที่เป็นส่วนของบริษัทประมาณ 700-800 เมกะวัตต์ ตามสัดส่วนการถือหุ้นของบริษัทประมาณคร่าวๆ 70-80%
ทั้งนี้ จากกำลังการผลิตที่มีการ COD แล้วในปี 2560 จำนวน 4,772 เมกะวัตต์ เป็นสัดส่วนของบริษัทจำนวน 1,800 เมกะวัตต์ ดังนั้น ภายในปี 2562 จะมีกำลังการผลิตที่เป็นส่วนของบริษัทเพิ่มเป็นประมาณ 2,600 เมกะวัตต์ สำหรับกำลังการผลิตที่มีประมาณ 1,800 เมกะวัตต์ สามารถทำรายได้กว่า 2,400 ล้านบาท ในช่วง 9 เดือนแรกของปี 2560 ซึ่งในปี 2560 จะมีการรับรู้รายได้จากกำลังการผลิตเต็มทั้งปีประมาณ 4,000 เมกะวัตต์ ส่วนอีกประมาณ 500 เมกะวัตต์จะไปรับรู้เต็มปีในปี  2561 และจะมีการรับรู้รายได้จากกำลังผลิตได้เต็มปีของโรงไฟฟ้า SPP ทั้งหมดในปี 2563 ก่อนที่จะมีโรงไฟฟ้า IPP ขนาดกำลังการผลิต 5,000 เมกะวัตต์ทยอยเข้ามาเพิ่มในปี 2564
 